Diari Oficial de la Generalitat Valenciana


Sumari del DOGV 9311, del 01-04-2022 (2022/2502)

RESOLUCIÓ de 28 de gener de 2022, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge de residus no perillosos al terme municipal de Vilafamés. Expedient 019/2021/AIA.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9311

Data del DOGV
:   01-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2502


Data del document
:   28-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 28 de gener de 2022, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge de residus no perillosos al terme municipal de Vilafamés. Expedient 019/2021/AIA. [2022/2502]  
Declaració d'impacte ambiental  
Expedient: (1623354) 019/7172-CAF.  
Títol: centre de tractament de residus no perillosos.  
Promotor: Industrias Cevima Vilafamés, SL.  
Òrgan substantiu: Ajuntament de Vilafamés.  
Ref.: òrgan substantiu: 974/2019, 448/2020.  
Localització: av. Portugal, núm. 12, P. I. Vilafamés, parcel·la 17, Vilafamés.  
  
Descripció del projecte  
L'empresa Industrias Cevima Vilafamés, SL, promou un projecte d'emmagatzematge de residus no perillosos (classificació i emmagatzematge temporal). Els residus no perillosos inclouen metalls ferris i no ferris. El projecte se situa en una parcel·la de 10.543 m² amb una edificació tipus nau industrial de 2.000 m² a l'av. de Portugal, núm. 12, P. I. Vilafamés, parcel·la 17, del terme municipal de Vilafamés. Segons el PGOU de Vilafamés està classificat com a industrial IND 3.  
L'activitat comprén la recollida, separació i emmagatzematge temporal (codis R12 i R13) dels diferents tipus de residus no perillosos enumerats en la documentació tècnica del projecte (residus metàl·lics, de plàstic, d'alúmina, de preparació de mescles abans del procés de cocció, de ceràmica, rajoles, teules i materials de construcció, mantes de galvanització, cendres de zinc, llimadures, encenalls, pols i partícules de metalls ferris i no ferris i envasos de paper i cartó) per al seu pesatge, classificació, condicionament, embalat i empaquetat i emmagatzematge fins que siguen retirats per un gestor autoritzat. Durant el procés de classificació se separen els residus adequadament, evitant la mescla dels diferents tipus de residus. Després de la classificació són emmagatzemats a granel, en contenidors flexibles o grans recipients a granel rígids. Les zones d'emmagatzematge de residus estaran clarament delimitades i assenyalades, amb el sòl estanc, aïllats de la xarxa de sanejament i degudament protegides per a evitar la seua dispersió. La major part de l'activitat es desenvoluparà a l'interior de la nau. Només s'emmagatzemaran en l'exterior residus de paper i cartó.  
Per a la realització de l'activitat es disposa d'una bàscula de pesatge de vehicles prop de l'entrada del recinte, una secció d'oficines i serveis per al personal i la zona de magatzematge del material, que s'estendrà sobre sòl estanc aïllat de la xarxa de sanejament.  
La capacitat màxima d'emmagatzematge total serà de 330 t i està desglossada per codis LER en el projecte.  
  
Tramitació administrativa  
En data 13 de gener de 2021, l'Ajuntament de Vilafamés va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. Aquesta s'acompanya de:  
- Certificat d'exposició pública i d'al·legacions.  
- Certificat de compatibilitat urbanística.  
- Projecte de llicència ambiental.  
- Estudi d'impacte ambiental.  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el BOP núm. 133, de 5 de novembre de 2020, per un termini de 30 dies i tràmit d'audiència als veïns immediats per un termini de 10 dies. No consta que durant aquests terminis s'hagen presentat al·legacions.  
  
Consideracions ambientals  
L'activitat se situarà en sòl urbà industrial que disposa de tots els serveis urbanístics, en zona industrial IND 3 que inclou l'ús emmagatzematge i/o gestió de residus, la seua valorització, recuperació i/o reciclatge. No es preveuen afeccions a la Xarxa Natura 2000 i a altres espais protegits i segons el PATRICOVA no té risc d'inundació. No es preveu realitzar construccions ni excavacions, per la qual cosa no hi haurà afeccions al patrimoni cultural.  
L'elecció de la ubicació es basa en qüestions de disponibilitat de sòl industrial en la zona amb una nau i dels serveis necessaris (aigua, electricitat, sanejament, comunicacions), proximitat de les vies de comunicació i possibilitat d'ampliacions.  
L'activitat no utilitza més recursos naturals que els proporcionats per les xarxes públiques de proveïment del polígon industrial. El procés productiu no utilitza aigua. Les aigües pluvials són abocades a la xarxa de sanejament. Les aigües residuals de la instal·lació són d'ús humà i són abocades a la xarxa de clavegueram. La nau disposa de la totalitat de la seua superfície amb solera de formigó remolinat que evita que els possibles abocaments accidentals de substàncies puguen afectar el sòl o als aqüífers. Per a la recollida d'abocaments accidentals, l'empresa disposa de material absorbent i sistemes de recollida d'aquest.  
  
No es preveuen emissions a l'atmosfera, abocats a llits públics o al litoral o filtracions al sòl. Cap dels residus admesos no produeix olors o es descompon en substàncies que produïsquen olors.  
Els residus que genera són les parts no valoritzables dels residus gestionats, els residus generats per la mateixa activitat i residus assimilables a urbans. Els residus generats per l'activitat i els productes de l'activitat es retiraran per gestors autoritzats. Els residus sòlids assimilables a residus domèstics seran recollits pels serveis municipals.  
  
L'activitat es realitzarà únicament en horari diürn. Segons l'estudi acústic del projecte tècnic, el nivell sonor en l'exterior complirà amb els límits vigents.  
L'estudi d'impacte ambiental inclou un pla de vigilància ambiental basat en la verificació contínua que es compleixen les condicions dels projectes tècnics i les mesures correctores i la verificació que aquestes són eficaces, i en cas que no ho siguen, dissenyar altres per a pal·liar les possibles afeccions al medi. Es portarà un registre del programa de vigilància ambiental, de les operacions de gestió de residus generats per l'activitat, les memòries anuals com a gestor de residus i qualsevol altre requisit legal aplicable a l'activitat.  
  
  
Consideracions jurídiques  
Les instal·lacions de gestió de residus no perillosos que admeten metalls estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2) del Decret 162/1990, de 15 d'octubre, modificat pel Decret 32/2006, de 10 de març.  
L'expedient ha observat els tràmits previstos en la secció primera del capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
  
Per tot el que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que posseïsc, resolc:  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de centre de tractament de residus no perillosos, promogut per Industrias Cevima Vilafamés, SL, a Vilafamés, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que consta en l'expedient i de conformitat amb les condicions següents:  
  
- Respecte al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent. No s'admetran residus mesclats amb uns altres que queden fora de l'abast de l'autorització ambiental.  
  
- L'emmagatzematge de paper i cartó, de conformitat amb l'annex I del Reial decret 9/2005, de 14 de gener, no es considera una activitat contaminadora del sòl, per la qual cosa es permetrà el seu emmagatzematge en l'exterior. Per a ampliar la tipologia de residus susceptibles d'emmagatzematge a la intempèrie, la campa exterior haurà d'estar pavimentada o impermeabilitzada i dotada d'un sistema de recollida de pluvials i tractament (decantat i separador d'hidrocarburs) previ al punt de connexió a la xarxa de sanejament.  
- Al començament de l'activitat i almenys cada cinc anys es realitzaran auditories acústiques per una entitat col·laboradora de l'administració en matèria de qualitat ambiental, fent constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme al que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, i també en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, procedisquen en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 28 de gener de 2022.- El director general de Qualitat i Educació Ambiental: Joan Piquer Huerga.